Rodecy

Rodecy ( Rodewitz) su hornjołužiska wjes na wuchodźe sakskeho wokrjesa Budyšin a słušeja k Bukečanskej gmejnje.

 Geografija 
mini|left|Wopomnjenski kamjeń na wojerskim rowje z lěta 1758 blisko Rodec
Rodecy leža mjez 193 a 216 m nad mórskej hładźinu wyše rěčki Koporčanki. Na kopcu na zapadnej kromje wsy steji historiski wětrnik. Přez wjes wjedźe statna dróha S 110 (Bukecy–Bart), wot kotrejež wotbočuje wokrjesna dróha K7227 do Droždźija resp. do Łuska. Susodne wjeski su Łusk na wuchodźe, Něćin na juhu, Pomorcy na juhozapadźe a Droždźij na sewjerozapadźe.

 Ležownostne mjena 
Michał Rostok naliči 1887 slědowace serbske ležownostne mjena: Wužlobje, Dróhony, Haty, Hrabcy, Porchawka, Rudawki, Lišče jamy, Čertowy kamjeń, Rynawka, Kantorec Janowy mosćik, Nětošća, Korčmaŕka, Wotawišća, Michalica, Swinjace łuže, Wowče spušćadło, Chójna, Bukowc, Pjeć slowkow, Harta (=w Harće), Jamušća, Měrćinec hora.Michał Rostok: Ležownostne mjena. W: ČMS 40 (1887), str. 3–50, tu str. 7 (digitalizat).

 Stawizny 
Prěnje historiske naspomnjenje jako knježe sydło bratrow Gevehardus a Luderus de Rodeswi je z lěta 1232. Ležownostne knjejstwo nad wjetšim dźěłom wsy měješe we 18. lětstotku Rodečanske ryćerkubło, při čimž słušeše mjeńši dźěl krajnemu bohotej w Budyšinje.

We 1880tych lětach měješe wjes po Mukowej statistice cyłkownje 226 wobydlerjow, z nich 195 Serbow (86 %) a 31 Němcow. Arnošt Černik zwěsći w lěće 1956 serbski podźěl wobydlerstwa wot jenož hišće 23,9 %. Ewangelscy Rodečenjo přisłušeja ze starodawna Bukečanskej wosadźe.

Hač do lěta 1965 běchu Rodecy samostatna gmejna, wot 1935 z wjesnym dźělom Něćinom.

 Wosobiny 
 Handrij Kerk (1822–1894); kubler a zapósłanc Sakskeho krajneho sejma; kubler w Rodecach

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Bukecy
Kategorija:Sydlišćo w serbskim sydlenskim rumje
Kategorija:Něhdyša gmejna (Wokrjes Budyšin)
Kategorija:Prěnje naspomnjenje 1232
Kategorija:Rozpušćenje gmejny 1965